Diari Oficial de la Generalitat Valenciana


Sumari del DOGV 2600, del 05-10-1995 (1995/836338)

ORDRE de 12 de setembre de 1995, de la Conselleria d'Administració Pública, per la qual es disposa la publicació de la modificació dels estatuts de la Mancomunitat d'Aigües Potables d'Alcàntera de Xúquer, Cárcer, Cotes i Sellent.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/09/12/(4)/dof/vci/html**

### Dades del document

Número de DOGV
:   2600

Data del DOGV
:   05-10-1995

Secció del DOGV
:   DISPOSICIONS GENERALS

Número del document
:   1995/836338


Data del document
:   12-09-1995

Organisme emissor
:   Conselleria d'Administració Pública

Tipus de document
:   Ordre

Anàlisi jurídica

ORDRE de 12 de setembre de 1995, de la Conselleria d'Administració Pública, per la qual es disposa la publicació de la modificació dels estatuts de la Mancomunitat d'Aigües Potables d'Alcàntera de Xúquer, Cárcer, Cotes i Sellent.   
La Mancomunitat d'Aigües Potables d'Alcàntera de Xúquer, Cárcer, Cotes i Sellent ha aprovat la modificació dels seus estatuts.  
   
Remés l'expedient tramitat, i els nous estatuts aprovats en aquesta Conselleria, s'ha observat que compleixen en tots els seus termes amb la legislació vigent pel que fa al cas, sense haver-se advertit en aquests cap infracció de l'ordenament jurídic, ni menyscapte de les competències d'aquesta comunitat autònoma, ni interferència en el seu exercici.  
Per tot això, i d'acord amb el que disposen el Reial Decret 695/1979, de 13 de febrer, de transferències en relació amb el Decret de la Presidència de la Generalitat Valenciana 10/1985, de 21 de juny, i el Decret 210/1995, de 24 de juliol, del Govern Valencià,   
ORDENE  
Article únic  
Publicar la modificació dels estatuts de la Mancomunitat d'Aigües Potables d'Alcàntera de Xúquer, Cárcer, Cotes i Sellent, en haver-se acreditat en l'expedient la legalitat de les actuacions.  
València, 12 de setembre de 1995  
El conseller d'Administració Pública,  
JOSÉ JOAQUíN RIPOLL SERRANO  
Estatuts de la Mancomunitat Intermunicipal d'Aigües Potables d'Alcàntera de Xúquer, Cárcer, Cotes i Sellent  
Article primer  
1. Les entitats locals d'Alcàntera de Xúquer, Cárcer, Cotes i Sellent, província de València, a l'empara d'allò disposat en l'ordenament jurídic vigent, acorden constituir-se en mancomunitat voluntària d'entitats locals per a l'organització i prestació en forma mancomunada de les obres, serveis i activitats de la seua competència, que s'inclouen en aquests estatuts.  
2. La Mancomunitat tindrà personalitat i capacitat jurídica per al compliment dels seus fins específics.  
Article segon  
La Mancomunitat que es constitueix es denominarà Mancomunitat Intermunicipal d'Alcàntera de Xúquer, Càrcer, Cotes i Sellent per a l'Abastiment d'Aigües Potables i Altres Serveis, i té la seua capital al municipi de Cárcer, on radicaran els òrgans de govern i administració, i estableix la seua adreça a l'Ajuntament de Cárcer.  
Queda oberta la possibilitat d'incorporació o adhesió a la Mancomunitat de qualsevol altra entitat local interessada en els seus fins, per a obres, serveis i uns altres fins de competència municipal. Per a l'efectivitat de la incorporació es requerirà el compliment dels tràmits establerts en l'ordenament jurídic vigent i en aquests estatuts.  
Article tercer  
1. Són fins de la Mancomunitat conjuminar els esforços i les possibilitats econòmiques dels quatre pobles en la realització de les següents activitats i la prestació dels serveis:  
A) La conducció i el proveïment d'aigües potables i manteniment de les xarxes des del seu origen fins a l'entrada dels comptadors dels abonats.  
B) I també els que a continuació s'allisten:  
a) Promoció de l'educació i la cultura en els diferents nivells.  
b) Prevenció i millora de la salubritat, higiene i medi ambient.  
c) Millora en el tractament, l'eliminació i la depuració d'aigües residuals.  
d) Foment i millora de les atencions de caràcter social i serveis socials.  
e) Millora dels serveis d'escorxadors i mercats.  
f) Promoció i millora de les infraestructures agrícola i forestal.  
g) Promoció industrial i mercantil.  
h) Promoció turística.  
i) Gestió urbanística en general.  
j) Serveis de vigilància i guarderies rurals, i també el manteniment i la conservació de camins rurals.  
k) Serveis d'eliminació i recollida de residus sòlids.  
l) Serveis de protecció d'incendis i protecció civil.  
m) Convenis de col·laboració amb l'administració de l'estat i amb la comunitat autònoma per a la prestació i la gestió de serveis d'interés general de la Mancomunitat.  
n) Constitució de consorcis amb altres administracions públiques de diferent ordre i naturalesa per a fins de la Mancomunitat.  
Es tindrà en compte que per a l'assoliment dels esmentats serveis caldrà la conformitat de totes les entitats mancomunades interessades per acord del Ple d'aquestes per majoria absoluta.  
3. La Mancomunitat estudiarà aquestes peticions i en resoldrà la viabilitat.  
4. La prestació i l'explotació dels serveis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
5. La prestació dels fins enumerats en el paràgraf primer d'aquest article suposa la subrogació per part de la Mancomunitat en la titularitat del servei, i li correspon, per tant, la gestió integral d'aquest, i també tot allò que fa referència a la imposició i l'ordenació de la taxa que poguera imposar-se.  
Article quart  
La Mancomunitat, com a entitat local reconeguda per la llei, exercirà aquelles potestats que siguen conferides per la legislació vigent que afecte les entitats locals d'aquestes característiques per al compliment dels seus fins.  
Article cinqué  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
a) El Ple de la Mancomunitat  
b) El president.  
c) El vicepresident o vicepresidents, si escau.  
3. Podran igualment crear-se totes aquelles comissions informatives que es requerisquen, tenint en compte el nombre de serveis que la Mancomunitat preste.  
Article sisé  
1. El Ple de la Mancomunitat estarà format pels alcaldes dels municipis integrants de la Mancomunitat, i aquests podran delegar, per a cadascuna de les sessions que es realitzen, en cas que no pogueren assistir, algun membre de la corporació del respectiu ajuntament que es designe per a aquesta finalitat. Aquest regidor mantindrà en cada actuació delegada veu i vot en els acords que s'adopten en el Ple de la Mancomunitat.  
2. El mandat del president i dels vocals serà per dos anys de forma rotativa, pels diferents ajuntaments.  
Article seté  
1. Després de la realització d'eleccions municipals, els alcaldes designats passaran de forma immediata a formar part del Ple de la Mancomunitat, per la qual cosa cada quatre anys coincidirà la renovació dels municipis amb la renovació dels càrrecs d'aquesta entitat local supramunicipal.  
2. Fins a la constitució del nou Ple, actuarà en funcions l'anterior i el seu president.  
3. Transcorregut el termini per a la designació dels vocals per les entitats, i dins dels 10 dies següents, es procedirà a la constitució del nou Ple de la Mancomunitat i a la presa de possessió del president.  
4. Durant el període a què fa referència el paràgraf segon, sols es podrà dur a terme la gestió ordinària de la Mancomunitat.  
Article vuité  
Correspon al Ple de la Mancomunitat:  
a) Aprovar el pressupost.  
b) Aprovar la plantilla.  
c) Exercir accions en defensa dels drets de la Mancomunitat; oposar-se en assumptes litigiosos en què aquesta siga demandada, i interposar recursos en assumptes de qualsevol classe, grau o jurisdicció.  
d) Proposar la modificació o reforma dels estatuts.  
e) Aprovar, revisar, adquirir i alienar el patrimoni de la Mancomunitat.  
f) Aprovació d'ordenances, censures de comptes, reconeixement de crèdits, operacions de crèdits, concessions de quitaments i esperes, i qualsevol classe de compromisos econòmics.  
g) Aprovar els plans i els projectes necessaris per a l'establiment, el desenvolupament i la gestió d'obres, serveis o activitats previstes com a fins de la Mancomunitat.  
h) Admissió i separació de membres de la Mancomunitat.  
i) Establiment de mèrits per als concursos de funcionaris d'habilitació nacional.  
j) Aprovació de les bases que han de regir les proves d'accés a la funció pública de la Mancomunitat.  
k) Determinar la forma de gestionar els serveis.  
l) Creació, estructures i règim de funcionament de la Comissió de Govern.   
m) La incorporació dels fins previstos en l'article 3, no prestats inicialment.  
n) Totes aquelles que la legislació atribueix al Ple dels ajuntaments per al compliment dels seus fins.  
Article nové  
1. El president de la Mancomunitat serà l'alcalde de l'ajuntament del municipi que segons l'ordre de rotació li corresponga, d'acord amb allò previst en l'article 6, paràgraf segon.  
També, els vocals de la resta d'ajuntaments exerciran càrrecs rotatius.  
2. Per a la destitució del president se seguirà el mateix procediment que l'establert en la legislació vigent per a la destitució de l'alcalde.  
Article deu  
El president designarà un o diversos vicepresidents, en nombre màxim de dos, que el substituiran en el càrrec, per ordre del seu nomenament, en cas d'absència, vacant o malaltia.  
En cas de substitució del president, el regidor delegat per aquest mantindrà la veu i el vot en el Ple, però no actuarà com a president, sinó que ho farà el primer vicepresident.  
Article onze  
1. Corresponen al president de la Mancomunitat les següents competències:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple de la Comissió de Govern i de qualssevol altres òrgans municipals.  
c) Dirigir, inspeccionar i impulsar els serveis, les obres i les activitats de la Mancomunitat.  
d) Ordenar pagaments, retre comptes i administrar els fons i els béns de la Mancomunitat.  
e) Retre anualment els comptes d'administració del patrimoni.   
f) Disposar despeses dins dels límits de la seua competència.  
g) Exercir la direcció de personal de la Mancomunitat.  
h) Formular pels tècnics corresponents el projecte de pressupost de la Mancomunitat.  
i) Contractar obres, serveis i subministraments, sempre que la seua quantia no excedisca del 5% dels recursos ordinaris del pressupost, ni el 50% del límit general aplicable a la contractació directa, d'acord amb el procediment legalment establert.  
j) Posseir la representació de la Mancomunitat en tota classe d'actes i negocis jurídics.  
k) Atorgar poders a procuradors per comparéixer en judici i fora d'aquest.  
l) Visar amb la seua signatura els certificats que s'expedisquen dels actes i els documents de la Mancomunitat.  
m) Exercir quantes accions calguen per al bon funcionament dels serveis de la Mancomunitat.  
n) Totes aquelles que la normativa de règim local atribueix a l'alcalde per al compliment de les competències que té atribuïdes.  
2. El president pot delegar per a l'exercici de les seues atribucions, llevat la de convocar i presidir les sessions del Ple i de la Comissió de Govern i les enumerades en els apartats a), g) i k).  
Article dotze  
1. El Ple funciona en règim de sessions ordinàries de periodicitat preestablerta i extraordinàries.  
2. El Ple té sessió ordinària com a mínim una vegada cada dos mesos, i extraordinària, quan així ho decidisca el president o ho sol·licite la quarta part, almenys, del nombre legal de vocals del Ple. En aquest últim cas, la realització d'aquest no podrà demorar-se per més de dos mesos des que va ser sol·licitada.  
Article tretze  
1. Les sessions del Ple han de convocar-se almenys amb dos dies hàbils d'antelació. En la citació es farà constar l'ordre del dia.  
2. El Ple es constitueix vàlidament amb l'assistència d'un terç del nombre legal de membres d'aquest, que mai no podrà ser inferior a tres. Aquest quòrum ha de mantenir-se al llarg de tota la sessió.  
3. En tot cas, es requereix l'assistència del president i del secretari de la Mancomunitat, o de qui legalment els substituïsquen.  
Article catorze  
1. Els acords del Ple s'adopten, per regla general, per majoria simple dels membres presents. Existeix majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de membres del Ple, per a l'adopció dels acords de les matèries següents:  
a) Proposta de modificació o ampliació dels estatuts.  
b) Aprovació del pressupost de la Mancomunitat.  
c) Aprovació d'ordenances i tarifes, de caràcter general, que afecten els usuaris dels serveis.  
d) Aprovació de comptes.  
e) Aprovació de la plantilla de la Mancomunitat.  
f) Concertar crèdits.  
g) Acordar la prestació dels serveis previstos en l'apartat e) del paràgraf primer de l'article 3.  
h) Creació, estructura i règim de funcionament de la Comissió de Govern, si fa el cas.  
i) L'assumpció dels nous serveis previstos en l'apartat e) de l'article 3.  
j) Determinació de la forma de gestió del servei.  
k) Aprovació de quotes extraordinàries.  
Article quinze  
1. La funció pública de secretaria, que comprén la fe pública i l'assessorament legal preceptiu, com també el control i la fiscalització, intervenció de la gestió econòmico-financera i pressupostària, i la comptabilitat, tresoreria i recaptació, serà encomanada a funcionaris amb habilitació de caràcter nacional i serà l'Ajuntament de Cárcer el que exercisca aquest càrrec, el qual serà substituït en els casos d'absència per malaltia o altres causes, segons el que disposa la legislació vigent en matèria de Règim Local.  
2. Fins que es creen aquestes places, les dites funcions seran exercides pels funcionaris que posseïsquen tal caràcter, nomenats pel Ple de la Mancomunitat, de conformitat amb la legislació vigent.  
3. En cas de vacant, una vegada creades les places, el procediment d'incorporació serà semblant al previst per a la resta de les entitats locals.  
Article setze  
1. La resta del personal de la Mancomunitat serà seleccionat mitjançant els sistemes d'oposició, concurs i concurs oposició, i es respectarà en tots els casos els principis constitucionals de publicitat, mèrit i capacitat.  
2. Fins que no es proveïsquen les places convocades, aquestes podran cobrir-se interinament o amb personal laboral de caràcter temporal, segons les seues funcions, per les persones que, tot i respectant els principis assenyalats en el paràgraf anterior, siguen oportunament seleccionades.  
3. Les places vacants hauran de traure's a oferta d'ocupació en el primer trimestre de cada any.  
4. Si fa al cas, el nomenament i règim del personal eventual serà idèntic al previst per a les corporacions locals per la legislació vigent.  
Article dèsset  
1. La hisenda de la Mancomunitat està constituïda pels recursos següents:  
a) Ingressos de Dret privat.  
b) Subvencions i altres ingressos de Dret públic.  
c) Taxes per la prestació de serveis o la realització d'activitats de la seua competència.  
d) Contribucions especials per l'execució d'obres o per a l'establiment, ampliació o millora de serveis de la competència de la Mancomunitat.  
e) Els procedents de les operacions de crèdit.  
f) Multes.  
g) Les aportacions, si fa al cas, dels municipis mancomunats.  
h) Qualsevol altre recurs que s'establisca en favor de les mancomunitats, per les disposicions legals que es dicten.  
Article divuit  
1. Per a la imposició, exacció, liquidació i cobrament dels recursos enumerats en l'article anterior, la Mancomunitat aprovarà les ordenances fiscals corresponents als distints serveis, i aquestes ordenances tindran força d'obligatorietat en tots els municipis en tots els municipis integrants, una vegada aprovada.  
2. Correspondrà als municipis facilitar a la Mancomunitat tota la informació que calga per a la formació dels padrons, altes, baixes i les modificacions referides als contribuents afectats pels distints serveis que constitueixen les finalitats regulades en els articles anteriors.  
3. La Mancomunitat podrà, en qualsevol moment, i pels seus propis mitjans, comprovar la veracitat i exactitud de les dades a què es refereix el número anterior.  
Article dènou  
1. Anualment, la Mancomunitat aprovarà un pressupost, de conformitat amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, puga reconéixer, i dels drets amb venciment o que es prevegen realitzar durant l'exercici econòmic corresponent.   
3. S'han d'incloure en el pressupost les inversions que es pretenen realitzar, i també les fonts de finançament.  
Article vint  
1. El patrimoni de la Mancomunitat estarà integrat per tota classe de béns, drets i accions que legítimament adquirisca, bé en el moment de la seua constitució, bé posteriorment. Per tant, caldrà formar un inventari, de conformitat amb el que disposen les disposicions vigents en la matèria.  
2. La participació de cada entitat mancomunada en aquest patrimoni s'ha de fixar tant inicialment com successivament, en funció del nombre d'habitants de dret de cada entitat, segons l'últim padró quinquennal.  
No obstant això, i ateses les característiques de les aportacions a la Mancomunitat, podran tenir-se en compte altres factors de ponderació.  
Article vint-i-u  
La Mancomunitat es constitueix per temps indefinit.  
Article vint-i-dos  
La modificació dels estatuts s'haurà d'acomodar al mateix procediment i als mateixos requisits que els exigits per a la seua aprovació.  
Article vint-i-tres  
1. Per a la incorporació o l'adhesió a la Mancomunitat d'un nou municipi caldrà:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del Ple de la Mancomunitat.  
2. L'aportació inicial dels municipis incorporats a la Mancomunitat, amb posterioritat a la seua constitució, estarà determinada per l'índex del patrimoni de la mancomunitat per habitants, multiplicat pel nombre d'habitants de dret de l'entitat que sol·licita la inclusió.  
Si no hi ha patrimoni, aportarà la quota que resulte de multiplicar la quantitat a què fa referència l'apartat 2, de l'article 19, pel nombre d'habitants de dret del municipi i per un nombre d'anys que no podrà excedir de cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si escau, separació de la Mancomunitat.  
3. L'adhesió podrà realitzar-se per a un o diversos dels fins de la Mancomunitat, sempre que les obres o serveis siguen independents entre aquestes, atenent els seus aspectes tècnics o financers. Les aportacions que hagen d'efectuar-se es concretaran en els acords corresponents.  
4. També haurà d'aportar totes les despeses que s'originen amb motiu de la seua inclusió a la Mancomunitat.  
Article vint-i-quatre  
Per a la separació voluntària de la Mancomunitat de qualsevol dels municipis que la integren caldrà:  
a) Que ho sol·licite la corporació interessada, després de l'acord adoptat per la majoria absoluta en el ple d'aquesta.  
b) Que es trobe al corrent del pagament de les seues aportacions.  
c) Haurà de pagar totes les despeses que s'originen amb motiu de la seua separació, i la part del passiu contret per la Mancomunitat al seu càrrec.  
d) Que la majoria absoluta dels vocals del Ple de la Mancomunitat vote favorablement.  
Article vint-i-cinc  
1. La separació d'una o diverses corporacions no obligarà el Ple a practicar liquidació de la Mancomunitat, i quedarà l'esmentat dret en suspens fins al dia de la dissolució d'aquesta. En aquesta data entraran a participar en la part alíquota que els corresponga de la liquidació de béns de la Mancomunitat.  
En el supòsit que l'aportació inicial estiguera constituïda per elements del servei propis de l'Ajuntament, la Mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Tampoc no podran, les corporacions separades, al·legar dret de propietat dels béns i serveis de la Mancomunitat, encara que radique al seu terme municipal.  
Article vint-i-sis  
La Mancomunitat es dissoldrà per alguna de les causes següents:  
a) Per desaparició de la finalitat per a la qual fou creada.  
b) Quan així ho acorden el Ple de la Mancomunitat i els ajuntaments mancomunats, amb el vot favorable de la majoria absoluta legal dels seus membres.  
c) Per dur a terme la prestació dels serveis objecte d'aquesta l'estat, la comunitat autònoma, diputació provincial, per absorció de les competències municipals corresponents.   
Article vint-i-set  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en què es manifesten aquest propòsit, i es requerirà per a la seua validesa la majoria absoluta de vots dels membres que legalment els integren.  
2. A la vista dels acords municipals, el Ple de la Mancomunitat, en el termini de 30 dies següents a la recepció de la comunicació d'aquests, nomenarà una comissió liquidadora, composta pel president i, almenys, dos vocals. En aquesta s'integraran, per a complir les seus funcions assessores, el secretari i també l'interventor, si n'hi ha. Podrà igualment convocar a les seues reunions a experts determinats, només per oir la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits; relacionarà el seu personal, i proposarà més tard al Ple de l'entitat l'oportuna distribució o integració d'aquests als ajuntaments mancomunats, tenint en compte les mateixes dades que hagen servit per a la formació del patrimoni.  
També indicarà el calendari d'actuacions liquidadores, que no excedirà de sis mesos.   
4. La proposta, per ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les corresponents municipalitats, seran respectats tots els seus drets de qualsevol ordre o naturalesa que aquest tinguera en la Mancomunitat.  
DISPOSICIó ADDICIONAL  
única  
Els registres de les diverses entitats locals mancomunades tindran la consideració de registres delegats del de la Mancomunitat a l'efecte d'entrada i presentació de documents, els quals seran posteriorment remesos a la seu de la Mancomunitat perquè consten en el Registre General.  
DISPOSICIó FINAL  
Primera  
Aquests estatuts entraran en vigor el dia hàbil següent al de la seua publicació en el Diari Oficial de la Generalitat Valenciana.  
Segona  
En allò no previst en aquests estatuts, s'aplicarà el que estableix la legislació vigent per a les entitats locals.


Còpia Permalink ELI